
***Melléklet Gyula Város Önkormányzata Képviselő-testületének***

***...../2024. (XI. 28.) határozatához***



**Megállapodás**

**Gyula és Környéke Többcélú Kistérségi Társulása**

**Hatályos: 2025. január 1. napjától**

Gyula székhellyel működő 3408 számú statisztikai kistérséghez tartozó települési önkormányzatok képviselő-testületei a kistérséghez tartozó települési önkormányzatok kapcsolat- és együttműködési rendszere szervezeti keretének biztosítására,térségi közszolgáltatások biztosítására, szervezésére, összehangolására, fejlesztésére, az egyes települések önkormányzatainak teljesítőképességét meghaladó önkormányzati feladat-hatáskör, valamint a közszolgáltatási rendszer közös, ill. térségi rendszerének kialakítására, szervezésére, összehangolására, működtetésére, fejlesztésére, a térség intézményrendszerének integrálására, feladatellátásának összehangolására, fejlesztésére, intézményfenntartásra, a feladatellátás feltétel- és forrásrendszerének koordinálására, a kistérség területének összehangolt fejlesztésére, a közösségi szolgáltatások térségi szinten történő kiegyenlített, magas színvonalú és minőségű ellátása érdekében társulási megállapodást kötnek.

**1. Általános adatok, rendelkezések**

**Alapadatok:**

|  |  |
| --- | --- |
| Törzskönyvi azonosító szám (PIR): | 583109 |
| Elnevezés: | GYULA ÉS KÖRNYÉKE TÖBBCÉLÚ KISTÉRSÉGI TÁRSULÁSA |
| Székhely: | 5700 Gyula, Petőfi tér 3. |
| Alaptevékenység államháztartási szakágazata: | 841105 Helyi önkormányzatok és társulások igazgatási tevékenysége |
| Alaptevékenység fő TEÁOR kódja: | 8411 Általános közigazgatás |
| Adószám: | 15583109-1-04 |
| KSH területi számjel: | 0405032 |
| Vármegye kód: | Békés vármegye (04) |
| Pénzügyi körzet kód: | 9801 Gyula és Környéke Többcélú Kistérségi Társulása |
| Társulási körzet kód: | 725503583109 |

**Lakosságszáma:** 38 991 fő 2024.január 1-tőlaz éves költségvetési törvényben meghatározott normatív támogatásoknál figyelembe vett lakosságszám az irányadó.

**A társulás működési területe:** A társulás működési területe a résztvevő települési önkormányzatok közigazgatási területére terjed ki.

A társulás határozatlan időtartamra jön létre.

**A társulás tagjainak neve, székhelye lakosságszáma**

Gyula Város Önkormányzata 5700 Gyula, Petőfi tér 3.

képviseli: Dr. Görgényi Ernő István polgármester

29 128 fő (2024.01.01-i adat)

Elek Város Önkormányzata 5742 Elek, Gyulai út 2.

képviseli.: Szelezsán György polgármester

4 691 fő (2024.01.01-i adat)

Kétegyháza Nagyközség Önkormányzata 5741 Kétegyháza, Fő tér 9.

képviseli: Dr. Rákócziné Tripon Emese Mária polgármester

3 537 fő (2024.01.01-i adat)

Lőkösháza Község Önkormányzata 5743 Lőkösháza, Eleki út 28.

képviseli: Szűcsné Gergely Györgyi Edit polgármester

1 635 fő (2024.01.01-i adat)

**Jogállása:**

Önálló jogi személy, gazdálkodására a költségvetési szervek működésére vonatkozó szabályokat kell alkalmazni. 2013. január 1-től a Társulás pénzügyi-gazdasági, munkaszervezeti feladatait a Gyulai Polgármesteri Hivatal látja el.

**Felügyeleti szerve: Békés Vármegyei Kormányhivatal** (5600 Békéscsaba, Derkovits sor 2.).

**A Társulás az alaptevékenységét meghaladóan a szabad kapacitása kihasználása érdekében végzett tevékenységet****az alaptevékenységét nem veszélyeztetve végezheti, a rendszeresen ellátott tevékenységek megjelölését a szervezeti és működési szabályzat tartalmazza.**

**2.Feladat és hatáskör:**

**A többcélú kistérségi társulás közvetlen határozathozatali hatáskörrel rendelkezik az alábbi témakörökben:**

**2.1.Társulás tagjai által a többcélú kistérségi társulásra átruházott feladat- és hatáskörök:**

**1.** személyes gondoskodás keretébe tartozó a Szociális törvény és Gyermekvédelmi törvény szerinti szociális alapellátási formák - házi segítségnyújtás, étkeztetés, nappali ellátás, idősek nappali ellátása, értelmi fogyatékosok nappali ellátása-, fogyatékkal élők nappali ellátása-, pszichiátriai betegek nappali ellátása – intézményen belüli fejlesztő foglalkoztatással, jelzőrendszeres házi segítségnyújtás, közösségi ellátások, támogató szolgáltatás, bölcsődei ellátás, napközbeni gyermekfelügyelet, család- és gyermekjóléti központi feladatok, család- és gyermekjóléti szolgálati feladatok, tanyagondnoki szolgálat működtetése, adósságkezelési szolgáltatás, helyettes szülői hálózat működtetése, pszichiátriai betegek közösségi ellátása, szenvedélybetegek közösségi ellátása, végleges és átmeneti elhelyezés, demens személyek intézeti ellátása, demens betegek bentlakásos intézeti ellátása, átlagos ápolást-gondozást igénylők ellátása egyéb humán –egészségügyi ellátás, kapcsolattartási ügyelet

**2.** Kistérségi területfejlesztési projektek megvalósítása.

**3.** A Társulás, valamint tagjai közbeszerzési eljárásainak közös szervezése és bonyolítása.

**4.** Területfejlesztés.

**2.2. 1993. évi III. törvény alapján a térítési díjakkal kapcsolatos kistérségi társulásra vonatkozó eljárásrend, figyelemmel 2010. évi CXXX. törvény 5. § (1a) pontjára:**

A szociális igazgatásról és szociális ellátásokról szóló 1993. évi III. törvény 92. § (1) bekezdés b) pontja alapján, a személyes gondoskodást nyújtó ellátásokat, azok igénybevételének módját, valamint a fizetendő térítési díjakat önkormányzati rendeletben kell szabályozni. Ennek értelmében a Társulási Tanács által megszavazott térítési díjakról szóló határozatot a gesztor önkormányzatnak – Gyula Város Önkormányzatának - kell rendeletbe foglalnia.

**Eljárásrend:**

* 1. A Tanács a rendeletalkotási tárgykörben hozott határozatában felkéri Gyula Város Önkormányzatát a rendelet-tervezet elkészítésére.
  2. A rendelet-tervezetet Gyula Város Önkormányzata megküldi hozzájárulás céljából a tagönkormányzatok részére.
  3. A tagönkormányzatok képviselő-testületei által hozott hozzájáruló határozatok alapján Gyula Város Önkormányzata Képviselő-testülete rendeletet alkot.
  4. Amennyiben valamely tagönkormányzat nem, vagy nem az eredetiként előterjesztett tartalommal járul hozzá a rendelet-tervezethez, úgy a szabályozandó tárgykört ismét a Tanács elé kell terjeszteni.

**2.3. A Társulás tagjai a kistérségi területfejlesztési feladatok ellátása tekintetében az alábbiakat vállalják**:

1. vizsgálja és értékeli a társulásban részt vevő önkormányzatok társadalmi, gazdasági és környezeti helyzetét, adottságait,
2. a társulásban részt vevő önkormányzatok területfejlesztési program figyelembevételével előzetesen véleményt nyilvánít a meghirdetett központi és regionális pályázatokra az illetékességi területéről benyújtott támogatási kérelmekkel kapcsolatban, feltéve, ha ez a jogkör a pályázati felhívásban is szerepel,
3. megállapodást köthet a helyi önkormányzatokkal, az önkormányzati társulásokkal, a saját kistérségi programjai finanszírozására és megvalósítására,
4. pénzügyi tervet készít a területfejlesztési programok megvalósítása érdekében, elősegíti a fejlesztési források hatékony, a települések szoros együttműködését erősítő felhasználását*,*
5. közreműködik a társulásban részt vevő önkormányzatok kialakított társadalmi, gazdasági és foglalkoztatási válsághelyzetek kezelésében,
6. koordinálja a társulásban részt vevő önkormányzatok és a területfejlesztésben érdekelt szervezetek együttműködését, együttműködik az állami és civil szervezetekkel,
7. a társulásban részt vevő önkormányzatoktólösszegyűjti és további előkészítésre alkalmassá, teszi a gazdasági és társadalmi szervezeteknek a fejlesztési programokkal, projektekkel kapcsolatos elképzeléseit,

**2.4. Társulás tevékenységének kormányzati funkció szerinti megjelölése:**

011130 Önkormányzatok és önkormányzati hivatalok jogalkotó és általános igazgatási tevékenysége

013350 Az önkormányzati vagyonnal való gazdálkodással kapcsolatos feladatok

062010 Településfejlesztés igazgatása

062020 Településfejlesztési projektek és támogatásuk

107053 Jelzőrendszeres házi segítségnyújtás

1. **A Társulás alaptevékenysége:**

Önkormányzatok és többcélú kistérségi társulások igazgatási tevékenysége:

A Társuláshoz tartozó települési önkormányzatok képviselő-testületei egyes feladataikat a társulás útján látják el, egyes hatásköreiket a társulásra ruházhatják, a társulás által ellátott feladatok megvalósításához hozzájárulnak.

* 1. A feladattelepítés elve: a szakmai színvonal, a minőség, az eredményesség, a hatékonyság, az, hogy kiegyenlített, azonos közszolgáltatásokhoz juttassa, és emberközeli közigazgatással szolgálja ki a térség lakosságát.
  2. A Társulás ellátja jelen társulási megállapodásban rögzített, a kistérség egészére kiterjedő feladat- és hatásköröket (térségi feladatok, térségi feladatellátás).
  3. A Társulás ellátja a hozzá tartozó, egyes települési önkormányzat képviselő testülete által átruházott feladat- és hatásköröket.

A települési önkormányzat képviselő-testülete egyes ágazati feladatainak ellátására külön megállapodást köt a Társulással, valamint az érintett települési önkormányzat képviselő-testületével. Az átruházott feladat- és hatáskör törvény eltérő rendelkezése hiányában tovább nem ruházható.

A Társulás a feladatkörébe tartozó közszolgáltatások ellátására - jogszabályban meghatározottak szerint – költségvetési szervet, gazdálkodó szervezetet, nonprofit szervezetet és egyéb szervezetet alapíthat, kinevezi vezetőiket. A társulás olyan vállalkozásban vehet részt, amelyben felelőssége nem haladja meg vagyoni hozzájárulásának mértékét.

A kinevezési jogkört a Társulási Tanács, az egyéb munkáltatói jogkört a Tanács elnöke gyakorolja.

A kinevezési és egyéb munkáltatói jogkör tartalmára aMötv.vonatkozó rendelkezései az irányadóak.

A Társulás egyes feladatainak ellátását a székhely önkormányzat, vagy a társulás más tagja intézménye útján biztosítja.

A feladatellátásról, a települési önkormányzatok képviselő-testületei a Társulással külön megállapodást kötnek. A megállapodásban meg kell jelölni, hogy a társulás feladatát mely intézmény látja el. A társulási megállapodás módosításához minősített többséggel hozott döntés szükséges.

**A feladatellátás módja:**

A Társulás feladatait többféle módon láthatja el:

* társulás útján (többcélú társulási megállapodás keretében, külön társulási megállapodás keretében)
* saját intézmény,
* önkormányzati intézmény útján,
* ellátási szerződés,
* feladatellátási szerződés,
* közszolgáltatási szerződés,
* vállalkozási szerződés,
* települési önkormányzat polgármesteri hivatala,
* valamint egyéb módon.

Feladatellátás rendszere:

A Társulást alkotó települési önkormányzatok képviselő-testületei határozatba foglalják, hogy mely feladat- és hatáskör ellátására társulnak, adnak megbízást.

Térségi feladatellátás

A Társuláshoz tartozó valamennyi települési önkormányzat képviselő- testülete jelen társulási megállapodásban meghatározott feladat- és hatásköröket, közszolgáltatásokat a Többcélú Társulás útján látja el.

A Társulás a társulási megállapodásban rögzített térségi feladatokat a térség egészére kiterjedően, térségi szinten látja el.

Ágazati feladatellátás:

A Többcélú társuláshoz tartozó egyes települési önkormányzatok képviselő-testületei egyes önkormányzati feladat- és hatáskört, egyes közszolgáltatásokkal kapcsolatos feladat- és hatáskört átruházhatnak a Társulásra.

Egyes ágazati feladat ellátására a társult települési önkormányzat képviselő-testülete a Többcélú Társulással, valamint az érintett települési önkormányzat képviselő-testületeivel külön megállapodást köthet.

**4. Közös intézmények, szervezetek fenntartása**

1. A Társulás feladat- és hatásköreinek ellátása érdekében költségvetési intézményt, gazdálkodó szervezetet alapíthat, melynek vezetőjét a Társulási Tanács nevezi ki.A Társulás által alapított intézmény, ill. a fenntartói jog átvétele esetén az alapítói jogokat a Társulás Tanácsa gyakorolja.

Az alapítói jogok gyakorlása során dönt az intézmény:

1. alapításáról, megszűntetéséről, átszervezéséről
2. alapító okiratának jóváhagyásáról, módosításáról
3. vezetőjének kinevezéséről, felmentéséről
4. vezetőjének fegyelmi felelősségre vonásáról
5. az intézmény szervezeti és működési szabályzatának jóváhagyásáról
6. költségvetésének megállapításáról
7. zárszámadásának jóváhagyásáról
8. dönt mindazokban az ügyekben, melyeket külön jogszabály az alapító(fenntartó) kizárólagos feladat- vagy hatáskörébe utal.
9. A közös intézmények, gazdálkodó szervek fenntartása és finanszírozása lehetőség szerint a Társulási Tanács döntésének alapján az éves költségvetésben kerül biztosításra. A Társulás költségvetését a Társulási Tanács önállóan költségvetési határozatban állapítja meg. A költségvetés végrehajtásáról a Társulási Tanács a munkaszervezeti feladatokat ellátó Gyulai Polgármesteri Hivatal útján gondoskodik.
10. A normatívák által nem fedezett fenntartási, működési költségeket a Társulásban résztvevők a Társulás éves költségvetésének összeállítása során határozzák meg. A normatívák által nem fedezett költségek forrásául a Társulás saját pénzügyi alapja vehető igénybe.

Dönthet a Társulás egyszeri tagdíjbefizetésről is. A közösen fenntartott intézmények gazdálkodó szervezetek fejlesztési és felújítási szükségletét a Társulás éves költségvetésében kell elfogadni.

1. 2013. július hónaptól az állami normatíva a társulás által ellátott szociális feladatok után, Gyula Város Önkormányzatának elkülönített bankszámlájára érkezik. A Többcélú Kistérségi Társulás költségvetési támogatását Gyula Város Önkormányzataa Társulás számlaszámára, a támogatás megérkezését követően 3 napon belülátutalja.
2. A Társulás által fenntartott intézmények neve:
3. **Gyulai Kistérség Egységes Szociális és Gyermekjóléti Intézménye**

Székhelye: 5700 Gyula, Galamb utca 21.

Az intézmény által ellátott feladatok:

- *Gyermekjóléti alapellátás*:

helyettes szülői hálózat, gyermekjóléti szolgáltatás, gyermekek napközbeni ellátása

(bölcsődei ellátás, ingyenes intézményi étkeztetés), napközbeni gyermekfelügyelet,

- *Szociális alapszolgáltatási feladat:*

családsegítés - házi segítségnyújtás, jelzőrendszeres házi segítségnyújtás-, közösségi ellátás - pszichiátriai betegek közösségi ellátása, szenvedélybetegek közösségi ellátása-, támogató szolgáltatás, nappali ellátás - idősek napközbeni ellátása, értelmi fogyatékosok nappali ellátása – intézményen belüli fejlesztő foglalkoztatással, fogyatékkal élők napközbeni ellátása – intézményen belüli fejlesztő foglalkoztatással, pszichiátriai betegek napközbeni ellátása – intézményen belüli fejlesztő foglalkoztatással, demens betegek napközbeni ellátása, szociális étkeztetés, falugondnok, tanyagondnoki szolgálat,

*- Szociális ellátás elhelyezéssel:*

végleges és átmeneti elhelyezés, átlagos ápolást-gondozást igénylők elhelyezése, demens betegek elhelyezése,

- *Általános igazgatás, irányítás:*

intézményi vagyon működtetése, kistérségi társulási- és önkormányzatai finanszírozás, intézményi helyiségek bérbeadása,

*-Munkahelyi étkeztetés*:

munkahelyi étkeztetés, intézményi étkeztetés

**5. A Társulási Tanács szervezete és működésének szabályai:**

**5.1. A Társulási Tanács:**

A Társulás legfőbb döntéshozó szerve.

A Tanácsot a társulás tagjainak polgármesterei alkotják. A polgármester helyettesítésének rendjéről a tagok képviselő-testülete rendelkezik.

A Társulási Tanács minden tagja egy szavazattal rendelkezik.

Szavazategyenlőség esetén a szavazási eljárást folytatni kell, mindaddig, amíg döntés nem születik.

A Társulási Tanács döntését ülésén, határozathozatallal hozza. Határozatképes a tanács, ha azon legalább három tagja jelen van.

A Társulási Tanács ülést szükség szerint, de évente legalább 6 alkalommal tart – az elfogadott munkaterv szerint.

A Társulási Tanács ülése nyilvános. A zárt ülésre, valamint a titkos szavazásra vonatkozóan a Mötv. rendelkezései az irányadók.

A társulási tanács üléseire, ügyrendjére, döntéshozatalaira, bizottságai szervezetére, működésére vonatkozó szabályokat, kiadmányozás rendjét az SZMSZ-ben rögzíti.

**5.2. A Társulás feladat és hatáskörei:**

* tagjai sorából elnököt, és elnökhelyettest választ,
* meghatározza részletes működési szabályzatát – SZMSZ,
* megválasztja a Pénzügyi Bizottságát és – esetleges- egyéb bizottságait,
* jóváhagyja a társulás ügyrendjét, és munkatervét,
* dönt a költségvetése, és éves munkájáról szóló beszámoló elfogadásáról,
* meghatározza a tagdíj mértékét,
* dönt a társulás pénzeszközeinek felhasználásáról,
* vagyon felett rendelkezési jog gyakorlása,
* intézmény vagy más szervezet közös alapítása, alapítói jogok gyakorlása.

**5.3. Elnök és alelnök:**

A Társulási Tanács tagjai sorából titkos szavazással, az önkormányzati ciklussal azonos időtartamra elnököt választ.

**Feladatai:**

* összehívja és vezeti a társulási tanácsot,
* döntésre előterjeszti a Gyulai Polgármesteri Hivatallal egyeztetett és általuk előkészített anyagokat, javaslatokat; a társulás bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatokat,
* képviseli a Társulást,
* elkészítteti és a Társulási Tanács elé terjeszti a Társulás éves pénzügyi mérlegét, költségvetését,
* a Társulás nevében aláírási jogot gyakorol.

A Társulási Tanács az elnök javaslatára tagjai sorából – titkos szavazással, és minősített többséggel alelnökötválaszt az elnökkel azonos időtartamra. Az alelnök az elnök távolléte, illetve akadályoztatása esetén ellátja mindazon feladatokat, amelyeket a Társulási Tanács az elnök hatáskörébe utalt.

Együttes akadályoztatásuk esetén a tanács ülését a korelnök hívja össze és vezeti.

**5.4. Pénzügyi Bizottság**

A társulásnál Pénzügyi Bizottság – mint állandó bizottság - működik. A bizottság munkarendjét maga állapítja meg. /ld .még a 6.6.pontnál/

**6. A Társulás működésének pénzügyi alapjai, vagyona**

**6.1.** A Társulás feladatai ellátásához és működéséhez szükséges saját pénzalapokkal rendelkezik. A Társulás költségvetési határozatában szereplő előirányzat terhére a Társulási Tanács Elnöke vállalhat kötelezettséget, illetve jogosult utalványozásra.

A kötelezettségvállalás, valamint az utalványozás ellenjegyzésére a Gyulai Polgármesteri Hivatal Gazdálkodásért felelős vezetője jogosult.

A Társulás bevételei:

* társult önkormányzatok által fizetett tagdíj,
* központi költségvetés normatív hozzájárulása,
* különböző pályázatokon elnyert támogatások,
* működési bevételek,
* kamathozadék,
* egyéb támogatások.

**6.2. Tagdíj:**

A Társult önkormányzatok által fizetendő éves tagdíj mértékét a társulás a tárgyévet megelőző év végén minősített többséggel hozott határozatában állapítja meg.

Az éves tagdíjat lakosságszám arányosan kell befizetni a társulás számlájára minden tárgynegyedév első hónap 5. napjáig.

A Társulási Tanács a kötelezettségeit nem teljesítő települési önkormányzatot – 2 hónapos határidővel történő írásbeli felszólítás után - a Társulásból kizárhatja.

**6.3. A társulás vagyona:**

Társulás saját vagyonnal rendelkezhet.

Társulásnak átadott vagyontárgyak:

* tulajdonában lévő (átadott, fejlesztés, közös beruházás révén keletkező),
* és a használatába adott ingatlan, valamint a könyvviteli nyilvántartásban szereplő ingó vagyon.

A Társulás induló vagyonnal nem rendelkezik.

**6.4. A vagyonátadás feltételei, tulajdonosi jogok és kötelezettségek gyakorlásának rendje:**

A társulásban részt vevő önkormányzatok képviselő-testületei rendeletben határozzák meg a vagyonkezelői jog ellenértékét, az ingyenes átengedés, a vagyonkezelői jog gyakorlásának valamint a vagyonkezelés ellenőrzésének részletes szabályait.

**6.5. A gazdálkodásra és beszámolási kötelezettségére vonatkozó rendelkezések:**

A Társulás gazdálkodását éves költségvetése alapján köteles végezni.

Gazdálkodásáról és működéséről szóló éves beszámolót a Társulási Tanács fogadja el. A Társulási Tanács tagjai évente legalább egyalkalommal beszámolnak a képviselő-testületeiknek a Társulás működéséről.A Tanács tagjai a települési önkormányzatok képviselő-testülete által tartott közmeghallgatásokon tájékoztathatják a lakosságot a Társulás tevékenységéről.

**6.6. A társulás tevékenysége és gazdálkodása ellenőrzésének a rendje:**

A feladatellátás költségtervét, a pénzügyi hozzájárulás befizetését, az előirányzott felhasználást, az elszámolást a társulás 3 fővel működő pénzügyi bizottsága ellenőrzi.

Feladata többek között: figyelemmel kíséri és vizsgálja a társulás pénzügyi-gazdálkodási tevékenységét, javaslatot tesz a Társulási Tanácsnak az ülésén hozott döntéseikről.

A bizottság megbízatásának ideje egybeesik az önkormányzati ciklus időtartamával. A bizottság elnökét és egy tagját a Tanács tagjaiból választja a Tanács. 1 fő külsős tagot is választ.

**7.Társuláshoz való csatlakozás:**

A Társuláshoz történő csatlakozás időben nem korlátozott. A csatlakozni szándékozó önkormányzat Képviselő-testületének minősített többséggel hozott döntése megküldésével jelzi a Társulási Tanácsnak. A csatlakozás akkor válik joghatályossá, amikor a társulásban résztvevő képviselő-testületek mindegyike minősített többséggel hozott döntésével hozzájárul a csatlakozáshoz.

**8. Társulásból való kiválás**:

A Társulásból kiválni a naptári év utolsó napjával lehet. A kiválásról szóló döntését a társult önkormányzat legalább hat hónappal korábban köteles meghozni és a társulás tagjaival közölni. A társulásból történő kiválás esetén a vagyontárgy társulási tag részére történő kiadását a társulási megállapodásban meghatározott időtartamra, de legfeljebb öt évre el lehet halasztani, ha annak természetben történő kiadása veszélyeztetné a társulás további működését. Ebben az esetben a kivált tagot – a társulással kötött szerződés alapján – használati díj illeti meg.

A társult Önkormányzatok képviselő-testületei kötelezettséget vállalnak arra, hogy amennyiben a Társulás pályázatot ad be a többcélú kistérségek támogatására a pályázat elnyerésétől számított 3 éven át nem válnak ki a társulásból.

**9. Társulásból való kizárás:**

Társulási Tanács minősített többséggel hozott döntésével a naptári év utolsó napjával kizárhatja azt a települési önkormányzatot, amely a megállapodásban foglalt kötelezettségeinek ismételt felhívásra a megadott határidőben nem tesz eleget.

**10. Megszüntetés:**

A társulási megállapodást év közben megszüntetni csak a társulásban résztvevő önkormányzatok mindegyikének minősített többséggel hozott döntése, hozzájárulása alapján lehet.

**11. A társulás megszűnése**

A Társulás megszűnik, ha:

* a megállapodásban meghatározott időtartam eltelt, vagy törvényben szabályozott megszűnési feltétel megvalósul,
* a társulásban résztvevő valamennyi önkormányzat képviselő-testülete a megszűnést minősített többséggel kimondja,
* a bíróság a megszűnésről jogerős döntést hoz,
* teljes jogú tagjainak száma kettő alá csökken,
* törvény erejénél fogva.

A társulást tagjai a társulási megállapodás módosításáról, a csatlakozás elfogadásáról, a társulás megszüntetéséről, vagy felmondásáról a kezdeményezés megküldésétől számított 60 napon belül kötelesek dönteni.

**12. Elszámolás rendje**

A Társulás tagjai kiváláskor, megszüntetéskor, kizáráskor, megszűnéskor kötelesek egymással elszámolni. Eltérő megállapodás hiányában a társulás vagyonát a társulás azon tagjának kell visszaadni, amelyik azt a társulás rendelkezésére bocsátotta. Egyebekben a közös tulajdonra vonatkozó rendelkezéseket kell alkalmazni.

A megszűnéskor meglévő társulási vagyont a tagok között a megfizetett tagdíj mértékével arányosan kell felosztani, feltéve, hogy a Társulást terhelő vagyoni kötelezettségek kiegyenlítése után marad felosztható társulási vagyon. A megszűnéskor fennálló, s a társulási vagyonból ki nem elégíthető követelések a megszűnés időpontjában a

társulás tagjaként nyilvántartott önkormányzatokat a hozzájárulásuk arányában terhelik, feltéve, hogy ebben a kérdésben az érintett önkormányzatok másként nem állapodtak meg.

A közös vagyon megosztásának szabályai kiválás esetén a társulás tagjai tulajdoni arányuknak megfelelően megválthatják a kivált tag tulajdoni részarányát, megszűnés esetén a vagyontárgy értékesítésre kerül. Bármely tag megválthatja a társulás többi tagjai tulajdonrészét.

**13. Egyéb pályázat benyújtással kapcsolatos megállapodások:**

A Társulás tagjai rögzítik, hogy a Társulási megállapodással létrehozott többcélú kistérségi társulás, működési feltételeinek megteremtése a vállalt közszolgáltatási feladatok magasabb színvonalú, hatékonyabb szervezésének elősegítése érdekében pályázatokon vesznek részt.

A Társulás tagjai vállalják, hogy eredményes pályázat esetén, annak benyújtásának időpontjától számított legalább 3 évig nem lépnek ki a Társulásból, illetve nem kezdeményezik a Társulás megszüntetését. A Társulás tagjai tudomásul veszik, hogy amennyiben 3 éven belül a Társulás megszűnik, illetve kiválnak a (feladatra jóváhagyott, vagy lakosságszám arányos) támogatást kamattal növelt összegben kötelesek visszafizetni.

A Társulás tagjai kötelezettséget vállalnak arra, hogy a területfejlesztéssel összefüggő feladatokat 3 évig a kistérséghez tartozó valamennyi települési önkormányzat részvételével, kilépés, vagy társulás megszüntetése nélkül ellátják.

A Társulás által pályázaton nyert támogatások felhasználásával, a településen fekvő ingatlanokkal kapcsolatos beruházások, felújítások stb. tulajdonjoga az adott települést illeti, azzal, hogy a beruházás, felújítás stb. megkezdése előtt a Társulás és az adott önkormányzat megállapodást köt.

**14. Vegyes rendelkezések:**

Jelen Társulási megállapodás a jóváhagyásáról szóló határozatokban foglaltak szerint lép hatályba.

A Társulás tagjai a jelen megállapodásban nem szabályozott kérdésekben, a Magyarország helyi önkormányzatairól szóló 2011. évi CLXXXIX. törvény., illetve az önkormányzatok társulásáról szóló egyéb jogszabályok rendelkezéseit tekintik irányadónak.

Bírói út igénybevételével kizárólag akkor élnek, ha az előzetes egyeztetés nem vezetett eredményre, megegyezésre. A jogvita eldöntésére a tagok kikötik Gyulai Járásbíróság,illetve a Gyulai Törvényszék illetékességét – hatáskörtől függően. A társulási megállapodást annak elolvasása és tartalmának a testületi döntéssel történő megegyezősége alapján a Társulást alkotó települési önkormányzat képviseletében eljáró polgármesterek, saját kezű aláírásukkal látják el.

Gyula, 2024. …..…

***Záradék:***

A Gyula és Környéke Többcélú Kistérségi Társulás Társulási Tanácsa a 19/2024. (XI. 12.) számú határozatával felhatalmazta a Társulás elnökét, hogy a Társulási Megállapodást a Társulás nevében aláírja.

**Dr. Görgényi Ernő**

**elnök**

**Települési Önkormányzat Képviselő-testülete: Jóváhagyó határozat száma:**

**Gyula Város Önkormányzata …/2024. ( ) KT. számú határozat**

**Elek Város Önkormányzata …/2024. ( ) KT. számú határozat**

**Kétegyháza Nagyközség Önkormányzata …./2024. ( ) KT. számú határozat**

**Lőkösháza Község Önkormányzata …/2024. ( ) KT. számú határozat**

**A Többcélú Társulást alkotó települési önkormányzatok képviselő – testülete nevében a módosításokkal egységes szerkezetbe foglalt Társulási Megállapodást aláírásával látta el:**

**Gyula, 2024. ......**

**Dr. Görgényi Ernő István Szelezsán György**

**Gyula Város Polgármestere Elek Város Polgármestere**

**Dr. Rákócziné Tripon Emese Mária Szűcsné Gergely Györgyi Edit**

**Kétegyháza Nagyközség Polgármestere Lőkösháza Község Polgármestere**